ספטמבר 2017

לכבוד פרופ' דרור ורמן, דיקן הפקולטה למדעי הרוח, האוניברסיטה העברית בירושלים

שלום וברכה,

אני מבקש להציע את מועמדותי להוראה ולמחקר בחוג ללשון העברית, במיקוד בתחום לשון ימי הביניים.

בעשור האחרון זכיתי ללמוד בחוג ללשון העברית באוניברסיטה העברית מגוון של תחומים, לעסוק במחקר במפעל המילון ההיסטורי של האקדמיה ללשון העברית, להשתתף בקבוצת המחקר 'התהוות העברית החדשה' במרכז מנדל סכוליון, וכן לפרסם ולהרצות על העברית לתקופותיה – לשון המקרא והאפיגרפיה; לשון מגילות קומראן העבריות והארמיות; המסורה וחכמת הלשון; לשונו של משנה תורה לרמב"ם; והעברית החדשה.

בשנים האחרונות אני משקיע את עיקר מאמציי המחקריים בלשון ימי הביניים. עבודת הדוקטור שלי, שתוגש בחודשים הקרובים, עוסקת בלשונו של משנה תורה לרמב"ם (אוצר המילים והתחביר) ובוחנת כיצד ועד כמה הצליח מחבר ששפת אמו ושפת כל הסובבים אותו הייתה ערבית, לחבר ספר בעברית טהורה של לשון חכמים.

אני סבור שאוכל לתרום לחוג ללשון העברית בקידום המחקר וההוראה של לשון ימי הביניים בפרט וכן של תקופות לשון אחרות ותחומים נוספים במחקר הלשון העברית בכלל, ואשמח אם תינתן לי ההזדמנות לכך.

בברכה,

חנן אריאל